*****

ΟΔΗΓΙΑ ΤΗΣ ΕΠΙΤΡΟΠΗΣ

της 15ης Απριλίου 1987

σχετικά με την αναγραφή του ογκομετρικού αλκοολικού τίτλου κατά την επισήμανση των αλκοολούχων ποτών που προορίζονται για τον τελικό καταναλωτή

(87/250/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 79/112/ΕΟΚ του Συμβουλίου της 18ης Δεκεμβρίου 1978 περί προσεγγίσεως των νομοθεσιών των κρατών μελών σχετικά με την επισήμανση και την παρουσίαση των τροφίμων που προορίζονται για τον τελικό καταναλωτή καθώς επίσης και τη διαφήμισή τους (1), όπως τροποποιήθηκε τελευταία από την οδηγία 86/197/ΕΟΚ (2), και ιδίως το άρθρο 10α δεύτερο εδάφιο,

Εκτιμώντας:

ότι το άρθρο 3 της οδηγίας 79/112/ΕΟΚ καθιστά υποχρεωτική την αναγραφή του κτηθέντος ογκομετρικού αλκοολικού τίτλου κατά την επισήμανση των ποτών που περιέχουν περισσότερο από 1,2 % αλκοόλης κατ' όγκο·

ότι πρέπει να καθοριστεί ο τρόπος με τον οποίο αναγράφεται η ένδειξη αυτή·

ότι, όσον αφορά τα προϊόντα που υπάγονται στις κλάσεις 22.04 και 22.05 του κοινού δασμολογίου, ο τρόπος αυτός προσδιορίζεται από τις ειδικές κοινοτικές διατάξεις που εφαρμόζεται γι' αυτά·

ότι όλα τα άλλα ποτά που περιέχουν περισσότερο από 1,2 % αλκοόλης κατ' όγκο υπάγονται στο πεδίο εφαρμογής της παρούσας οδηγίας·

ότι στο παράρτημα της οδηγίας 76/766/ΕΟΚ του Συμβουλίου της 27ης Ιουλίου 1976 περί προσεγγίσεως των νομοθεσιών των κρατών μελών των αναφερομένων στους αλκοολομετρικούς πίνακες (3) έχουν θεσπιστεί οι κοινοτικοί κανόνες που αφορούν τον ορισμό, την έκφραση και τον προσδιορισμό του ογκομετρικού αλκοολικού τίτλου ·

ότι η παρούσα οδηγία μπορεί, κατά συνέπεια, να περιοριστεί στην πρόβλεψη των διατάξεων που πρέπει να προστεθούν στους εν λόγω κανόνες·

ότι, για τον καθορισμό των ανοχών, πρέπει να ληφθούν υπόψη η φύση των διαφόρων ποτών η έκταση των παρατηρούμενων παραλλαγών και οι τεχνικές δυσκολίες που συνεπάγεται η ταύτιση ανάμεσα στην τιμή που δηλώνεται και στην πραγματική τιμή·

ότι πρέπει να θεσπιστούν εγκαίρως μία ή περισσότερες κοινοτικές μέθοδοι ανάλυσης για τον προσδιορισμό του ογκομετρικού αλκοολικού τίτλου προκειμένου να καταστεί δυνατή η ορθή εφαρμογή της οδηγίας 79/112/ΕΟΚ καθώς και της παρούσας οδηγίας·

ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Επιτροπής Τροφίμων,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η παρούσα οδηγία αφορά την αναγραφή του κτηθέντος ογκομετρικού αλκοολικού τίτλου κατά την επισήμανση των ποτών που περιέχουν περισσότερο από 1,2 % αλκοόλης κατ' όγκο εκτός αυτών που υπάγονται στις κλάσεις 22.04 και 22.05 του κοινού δασμολογίου.

Άρθρο 2

1. Ο αλκοολικός τίτλος προσδιορίζεται στους 20 °C.

2. Ο αριθμός που αναφέρεται στον αλκοολικό τίτλο περιέχει ένα δεκαδικό ψηφίο κατ' ανώτατο όριο. Συνοδεύεται από το σύμβολο «% vol» και πριν από τον εν λόγω αριθμό μπορεί να προηγείται ο όρος «αλκοόλη» ή η συντομογραφική «αλκ.».

Άρθρο 3

1. Οι θετικές ή αρνητικές ανοχές που επιτρέπονται για την αναγραφή του αλκοολικού τίτλου, εκφραζόμενες σε απόλυτες τιμές, είναι οι εξής:

α) ποτά που δεν κατονομάζονται παρακάτω:

0,3 % vol·

β) μπύρες αλκοολικού τίτλου 5,5 % vol ή κατωτέρου· ποτά που υπάγονται στη διάκριση 22.07 Β ΙΙ του κοινού δασμολογίου και παρασκευάζονται από σταφύλια:

0,5 % vol·

γ) μπύρες αλκοολικού τίτλου μεγαλύτερου από 5,5 % vol· ποτά που στη διάκριση 22.07 Β Ι του κοινού δασμολογίου και παρασκευάζονται από σταφύλια· μηλίτης, απίτης και άλλα παρεμφερή ποτά που προέρχονται από ζύμωση φρούτων εκτός των σταφυλιών, ενδεχομένως ημιαφρώδη ή αφρώδη· ποτά με βάση μέλι που έχει υποστεί ζύμωση:

1 % vol·

δ) ποτά που περιέχουν εμβρεγμένα φρούτα ή μέρη φυτών:

1,5 % vol.

2. Οι ανοχές που προβλέπονται στην παράγραφο 1 εφαρμόζονται με την επιφύλαξη των ανοχών οι οποίες προκύπτουν από τη μέθοδο ανάλυσης που χρησιμοποιείται για τον προσδιορισμό του αλκοολικού τίτλου.

Άρθρο 4

1. Τα κράτη μέλη τροποποιούν, εφόσον παρίσταται ανάγκη, τις νομοθεσίες τους, ώστε να συμμορφωθούν προς την παρούσα οδηγία και ενημερώνουν σχετικά την Επιτροπή αμέσως. Η τροποποιημένη νομοθεσία εφαρμόζεται κατά τρόπο ώστε:

- να επιτρέψει το εμπόριο των συμφώνων προς την παρούσα οδηγία προϊόντων, το αργότερο την 1η Μαΐου 1988,

- να απαγορεύσει το εμπόριο των μη συμφώνων προς την παρούσα οδηγία προϊόντων, την 1η Μαΐου 1989.

2. Πάντως, η εμπορία ποτών μη σύμφωνων προς την παρούσα οδηγία τα οποία έχουν επισημανθεί πριν από την ημερομηνία που προβλέπεται στην παράγραφο 1 δεύτερη περίπτωση, επιτρέπεται μέχρι να εξαντληθούν τα αποθέματα.

Άρθρο 5

Η παρούσα οδηγία απευθύνεται στα κράτη μέλη.

Βρυξέλλες, 15 Απριλίου 1987.

Για την Επιτροπή

COCKFIELD

Αντιπρόεδρος

(1) ΕΕ αριθ. L 33 της 8. 2. 1979, σ. 1.

(2) ΕΕ αριθ. L 144 της 29. 5. 1986, σ. 38.

(3) ΕΕ αριθ. L 262 της 27. 9. 1976, σ. 149.